CELEX: 62012TN0157
Language: hu
Date: 2012-04-05 00:00:00
Title: T-157/12. sz. ügy: 2012. április 5-én benyújtott kereset — IFP Énergies nouvelles kontra Bizottság

23.6.2012   
            
            
               HU
            
            
               Az Európai Unió Hivatalos Lapja
            
            
               C 184/15
            
         2012. április 5-én benyújtott kereset — IFP Énergies nouvelles kontra Bizottság
   (T-157/12. sz. ügy)
   2012/C 184/27
   Az eljárás nyelve: francia
   
      Felek
   
   
      Felperes: IFP Énergies nouvelles (Rueil-Malmaison, Franciaország) (képviselők: É. Morgan de Rivery és A. Noël-Baron ügyvédek)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               teljes egészében semmisítse meg a Franciaország által az „Institut Français du Pétrole” (francia kőolajipari szervezet) közintézmény részére nyújtott C 35/2008. sz. (ex NN 11/2008) állami támogatásról szóló, 2011. június 29-i C(2011) 4483 végleges bizottsági határozatot;
            
         
               —
            
            
               a Bizottságot kötelezze az összes költség viselésére.
            
         
      Jogalapok és fontosabb érvek
   
   Keresete alátámasztása érdekében a felperes öt jogalapra hivatkozik.
   
               1.
            
            
               Az első jogalap téves jogalkalmazáson alapul, amennyiben a Bizottság túllépte az állami támogatásokra vonatkozó jogszabályok keretében a nemzeti jog értelmezése tekintetében elismert hatáskörét.
            
         
               2.
            
            
               A második jogalap azon alapul, hogy a Bizottság nem bizonyította valós gazdasági előny meglétét a felperes és magánjogi leányvállalatai esetében.
            
         
               3.
            
            
               A harmadik jogalap az EUMSZ 107. cikk megsértésén alapul, amennyiben a garanciákról szóló 2008. évi közleményre (1) a megtámadott határozatban történő hivatkozás önmagában nem elég gazdasági előny meglétének bizonyításához.
            
         
               4.
            
            
               A negyedik jogalap az állítólagos előny és a feltételezett állami támogatás intenzitásának meghatározásával kapcsolatos nyilvánvaló értékelési hibákon alapul.
            
         
               5.
            
            
               Az ötödik jogalap az arányosság elvének megsértésén alapul, egyrészt egy ipari és kereskedelmi jellegű közintézmény (EPIC) létrehozásának előzetes bejelentési kötelezettség alá való rendelése, másrészt pedig túlzottan kényszerítő feltételek előírása miatt.
            
         
      (1)  Az [EUMSZ 107]. és [EUMSZ 108. cikknek] a kezességvállalás formájában nyújtott állami támogatásra való alkalmazásáról szóló bizottsági közlemény (HL 2008, C 155., 10. o.).